《题云山图》
明代·王汝玉

三山陈翁湖海士，平生浩荡怀奇气。晚年脱迹游永嘉，写尽江南山水意。

江南山水何处多，吴头楚尾青嵯峨。天鸡啼罢海光动，大江一道悬银河。

江村绿树人家晓，燕子归时人悄悄。千山空翠挟雨来，万顷白云闲不扫。

尔不见米芾颠，海岳庙前书画船。溪藤出水雪花皎，兴来摇笔生云烟。

又不见高尚书，家住房山沧海隅。昼长坐对辽天迥，尺素乱洒云模糊。

陈翁昔岁得其奥，丘壑蟠胸夺天造。大娘剑器张颠草，手应心通入神妙。

何当放浪游名山，倒跨白鹿寻仙关。翁乎翁乎，精爽可呼起，笑折三秀云崖间。

作者简介：（?—1415）明苏州府长洲人，本名璲，以字行，号青城山人。少从杨维桢学。落笔数千言，文不加点。年十七中浙江乡试。洪武末以荐摄郡学教授，擢翰林五经博士。永乐初进春坊赞善，预修《永乐大典》。声名大噪，出诸老臣上，遂被轻薄名。后坐解缙累，下诏狱论死。有《青城山人集》。